Președintele Senatului, Călin Popescu-Tăriceanu, a cerut, miercuri, chestorilor să o evacueze din sala de plen pe senatoarea ALDE, Cristiana Anghel, în timpul discursului susținut de premierul Dacian Cioloș.

Anghel a început să facă scandal din sală în timpul discursului premierului, iar Tăriceanu le-a cerut chestorilor Senatului să o scoată din sală. În cele din urmă, senatoarea a ieșit singură, declarând apoi: „Nu m-a dat afară din sală, am ieșit eu (la o tigara, n.red.) pentru că mi se pare aberant să aplauzi trădătorii de neam și țară, îi ridicăm în slăvi, îi pupăm, îi lăudăm, să plece odată acasă că m-am saturat”.

Anterior, senatoarea ALDE l-a atacat pe Cioloș de la microfon pe un ton isteric. Ajunsă la tribuna Senatului, aceasta a spus că vrea să-l privească în ochi pe premier când vorbește.

A țipat la microfon, acuzându-l pe Cioloș că de la el a plecat dosarul ICA în care a fost condamnat Dan Voiculescu, spunând că premierul s-a întors „ca un criminal la locul faptei să ne vorbească despre corupție”.